kardosdrur/scandi-wiki huggingface dataset:
Dead Skin Mask

Dead Skin Mask er en sang udgivet i 1990 på albummet Seasons in the Abyss af Slayer. Sangen er inspireret af seriemorderen Ed Gein.

Sangen spilles ofte til Slayers livekoncerter. Det er også en af Slayers mere populære sange, hvilket er interessant taget i betragtning at det samtidig er en af deres langsommeste sange – set i kontrast til bandets normalt hurtige thrash sange. Bandets sanger Tom Araya introducerer ofte sangen med "It's story time. It's a story about a man named Ed, who used to sleep and dance with the dead." Den sidste del råbes ofte sammen med publikum som kender introduktionen. Sangens titel udtales derefter med lange pauser mellem ordene: "Dead. Skin. Mask." En anden introduktion som Araya brugte på den seneste europæiske Unholy Alliance Tour var "This is a love song about a man named...Eddy!" hvorefter publikum jublede.

Sortmetalbandet Dark Funeral har lavet en coverversion af Dead Skin Mask. Avantgarde/doom metal bandet Aarni har også lavet en coverversion kaldet Persona Mortuae Cutis, udgivet som slutnummeret på deres demoplade fra 2001.

Eksterne henvisninger 
Kerry King forklarer detaljeret hvordan man spiller sangen 
Dead Skin Mask Slayer Tribute Band 

Slayer-sange
Sange fra 1990
Syllogisme

Syllogisme (af græsk: syllogismos - sammenregning) er en logisk slutning, som består af to præmisser og en konklusion, som alle er kategoriske udsagn, f.eks.:

 1. præmis: Alle mennesker er fejlbarlige
 2. præmis: Filosoffer er mennesker
 Konklusion: Filosoffer er fejlbarlige

Ordet anvendes ofte i en videre betydning om alle argumenter med to præmisser og én konklusion.

Syllogistisk logik menes at have ophav i Aristoteles omkring midten af 4. århundrede f.v.t. og var standard for logik indtil Gottlob Frege beskrev prædikatslogikken i 1879. 
 

Logik
Bradford City A.F.C.

Bradford City er en engelsk fodboldklub fra Bradford i Yorkshire, der spiller i Football League One, men som så sent som 2001 var i Premier League.

Klubben var med i toppen i starten af 1900-tallet men rykkede ud af den bedste række i 1922. Først i 1999 kom klubben tilbage til den bedste række. I de 77 år uden for den bedste række, var der kun fokus på klubben i forbindelse med Bradford City-katastrofen i 1985, hvor 56 tilskuere døde under en brand på stadion, da klubben mødte Lincoln City.

Bradford vandt i 1911 FA Cuppen, hvilket er klubbens eneste trofæ. I 2000 deltog klubben i Toto Cuppen, men tabte i semifinalen til Zenit Skt. Petersborg. I 2013 spillede klubben sig sensationelt i finalen i Capital One Cup mod walisiske Swansea City A.F.C..

Den dansk-fødte færøske landsholdsspiller, Claus Bech Jørgensen har tidligere spillet for klubben.

Eksterne henvisninger 

Fodboldklubber i England
Etableret i 1903
Bradford
Six Feet Under (tv-serie)

Six Feet Under var en amerikansk dramaserie skabt af Alan Ball. Den blev oprindeligt sendt fra 2001 til 2005 i USA og var produceret af Alan Ball, Alan Poul, Robert Greenblatt og David Janollari. Serien omhandler et familiedrevet ligkapel, Fisher & Sons Funeral Home, og Fisher-familiens liv efter familiens patriarks død. Serien finder sted i Los Angeles.

Sammendrag af seriens handling 
Nate Fisher (Peter Krause) er søn af en bedemand og bliver efter dennes død, noget modvillig, medejer i firmaet sammen med sin bror David Fisher (Michael C. Hall). Fisher-familien består også af moren Ruth Fisher (Frances Conroy) og søsteren Claire Fisher (Lauren Ambrose). Andre vigtige personer er familiens ven og medarbejder Fredrico Diaz (Freddy Rodriguez), Nates kæreste Brenda Chanowith (Rachel Griffiths) og Davids kæreste Keith Charles (Mathew St. Patrick).

På et niveau er serien et konventionelt familiedrama som har emner som forhold mellem mennesker, utroskab og religion. På et andet niveau er serien kendetegnet af at den sætter døden i fokus, og udforsker denne på mange niveauer; personlige, religiøse og filosofiske. Hver episode starter med et dødsfald (alt fra drukning, hjerteinfarkt eller vuggedød) og dette dødsfald slår tonen an for resten af episoden. Dette tillader personerne at reflektere over deres lykke og ulykke på måder, som bliver sat i lys af det relevante dødsfald og dets efterspil. Serien har også en kraftig dosering mørk humor og surrealisme.

Eksterne henvisninger 
 

Dramaserier fra USA
Amerikanske tv-serier fra 2000'erne
Tv-programmer fra HBO
Kriminalpolitiet

Kriminalpolitiet var en division af dansk politi, hvis særlige opgave det var at efterforske overtrædelser af straffeloven.

I forbindelse med politireformen blev det vedtaget, at opdelingen i ordens- og kriminalpoliti skal udfases. Fremover vil kriminalpolitiets opgaver blive løst af politifolk, som ikke er særligt placeret i et kriminalpoliti. Dog kan de nuværende kriminalpolitifolk beholde deres stillingsbetegnelser i en overgangsfase. Efter reformen blev der i politikredsene oprettet efterforskningsafdelinger. Der er en efterforskningsafdeling tilknyttet hver af de døgnbemandede lokalstationer samt en kredsdækkende afdeling, også kaldet central efterforskning.

Til at lede kriminalpolitiets arbejde bistås politikredsens chefpolitiinspektør af en eller flere kriminalinspektører.

Denne bistås af:
 Kriminalinspektører
 Vicekriminalinspektører
 Kriminalkommissærer
 Vicekriminalkommissærer
 Kriminalassistenter.
 Kriminalbetjenter

Se også 
 Politirang i Danmark

Litteratur 
 Frederik Strand, Efterforskningens anatomi – Kriminalpolitiet 1863 – 2007, Djøf Forlag, 2011. .

Politi i Danmark
Olpenæs

Olpenæs () er en landsby og herregård på halvøen Svans i den østlige del af Sydslesvig. Landsbyen hører under Svans Sogn (Risby Herred). 

I middelalderen var Olpenæs dansk krongods. Landsbyen nævnes første gang i en kilde fra 1460 som Olpenisse og bestod af ti gårde og mere end ti værft-beboere. Selve halvøen nord for landsbyen kaldes også for Olpeøre (). Efterleddet -ør eller -øre betyder gruset eller sandet strandbred. I 1604 kom landsbyen sammen med bl.a. Nonæs, Nybøl, Brodersby og Høgsmark (nu del af Brodersby Kommune) under herredømme af Ditlev von der Wisch. Olpenæs Skole nævnes første gang i 1765. 

Øst for skovområdet Kølen ligger Olpenæs langdysse i øst-vestlige retning og med tre kamre. Ved Olpenæs udmunder Slibækken i Østersøen.

Siden 1972 er Olpenæs en del af kommunen Kappel. I årene 1964 til 2006 har stedet været tysk flådebase. På det cirka 160 hektar store areal opføres nu en større feriepark (Ostseeresort Olpenitz ≈ Østersøresort Olpenæs, tidligere under navnet Port Olpenitz) med feriehuse, hoteller og en marina . Efter konkursen af det gamle projektselskab overtog Helma Ferienimmobilien GmbH 2013 projektet. Projektet omfatter nu  2500 sengepladser  Østersøresorten med sin attraktiv beliggenhed ved indsejlingen til Slien og umiddelbart syd for det sydfynske øhav skal være Nordeuropas største sejler- og ferieanlæg. Men projektet har også mødt kritik fra blandt andet miljøaktivister, fordi halvøen er delvis fredet. Det regnes også med at antallet af både og besøgende i de syddanske havne vil blive øget.

Eksterne links 

 Østersøresort Olpenæs

Referencer 

Kappel
Slien
Svans
Svans adelige godsdistrikt
WrestleMania 23

WrestleMania 23 var den 23. udgave af pay-per-view-showet WrestleMania produceret af World Wrestling Entertainment. Det fandt sted 1. april 2007 fra Ford Field i Detroit, Michigan, i USA, hvor der var 80.103 tilskuere, hvilket gjorde showet til det største siden WrestleMania III i 1987. Der var tilskuere fra alle USAs 50 stater, 9 provinser i Canada og i alt 24 lande. Derudover var der 1,2 millioner mennesker, der købte showet på pay-per-view, hvilket er det højeste nogensinde for WrestleMania. 

Showets main event var en VM-titelkamp for WWE Championship mellem den regerende verdensmester John Cena og Shawn Michaels. WWE's anden VM-titel, World Heavyweight Championship, blev forsvaret tidligere på programmet i en VM-titelkamp mellem Batista og The Undertaker. Derudover mødte Bobby Lashley (med Donald Trump) og Umaga (med Vince McMahon) hinanden i en kamp, hvor taberens manager skulle barberes skaldet efter kampen.

Resultater 

 Mr. Kennedy besejrede CM Punk, King Booker, Edge, Randy Orton, Finlay, Matt Hardy og Jeff Hardy i en Money in the Bank Ladder Match
 Mr. Kennedy vandt dermed rettighederne til en VM-titelkamp. 
 The Great Khali besejrede Kane
 WWE United States Championship: Chris Benoit besejrede Montel Vontavious Porter
 World Heavyweight Championship: The Undertaker besejrede Batista
 The Undertaker vandt dermed VM-titlen fra Batista.
 ECW Originals (Tommy Dreamer, Sabu, The Sandman og Rob Van Dam) besejrede The New Breed (Elijah Burke, Marcus Cor Von, Matt Striker og Kevin Thorn) (med Ariel)
 Bobby Lashley (med Donald Trump) besejrede Umaga (med Vince McMahon og Armando Estrada) i en Hair vs. Hair Match
 Steve Austin var dommer i kampen.
 Efter kampen blev alt håret barberet af WWE's ejer Vince McMahon.
 WWE Women's Championship: Melina besejrede Ashley Massaro i en Lumberjill Match
 WWE Championship: John Cena besejrede Shawn Michaels

Wrestling
Wrestling i 2007
Aílton Almeida

Aílton José Almeida (født 20. august 1984) er en brasiliansk tidligere fodboldspiller, der i sin aktive karriere bl.a. spillede for svenske Örgryte, danske F.C. København og cypriotiske APOEL som angriber.

Biografi 
Aílton indledte sin europæiske karriere i den svenske klub Örgryte IS som led i et samarbejde med den brasilianske klub Clube Atlético Mineiro. Aílton skrev den 18. august 2006 under på en kontrakt med F.C. København – med virkning fra den 1. januar 2007 – hvor han overtog det tidligere trøjenummer fra klubbens forhenværende brasilianer Alvaro Santos. Han scorede sit første Superliga-mål mod Odense Boldklub den 15. april 2007 på et saksespark. Han vandt i sin første sæson DM-titlen med klubben. Ailton var SAS Ligaens dyreste køb i historien med 21 mio kr.

Han fik sit store gennembryd i 2008/2009 sæsonen, hvor han viste sit store potentiale. Det blev til 11 mål i sæsonen.

Den 27. juli 2010 offentliggjorde FC København, at klubben havde solgt Aílton for ca. 6 millioner kroner til den cypriotiske klub APOEL Nicosia FC, der året forinden havde slået F.C. København ud af Champions League. Aílton opnåede at spille i alt 139 kampe for F.C. København inden skiftet til APOEL. Aílton fik en tre-årig kontrakt i APOEL, men efter to sæsoner, der bl.a. sensationelt bragte klubben i kvartfinalerne i 1/4-dels finalerne i UEFA Champions League 2011-12, skiftede Aílton i september 2012 til den russiske klub Terek Grozny. Transfersummen blev oplyst at være ca. 2,2 mio Euro.

Senere i karrieren har Ailton spillet for flere klubber i Mellemøsten, senest Al Dhafra i Qatar.

Ailton har to gange spillet for det Brasiliens U-20 fodboldlandshold

Noter

Ekstern kilde/henvisning 

 Spillerstatistik på FC Københavns hjemmeside 
 Spillerprofil på APOEL Nicosias hjemmeside

Fodboldspillere fra Brasilien
Fodboldspillere fra FC København
Fodboldspillere fra Örgryte IS
Fodboldspillere fra Atletico Mineiro
Fodboldspillere fra APOEL Nicosia FC
Angribere (fodbold)
Krone og bro

En krone er betegnelse for en kunstig erstatning af toppen af en tand. I modsætning til en fyldning, kan en krone ikke laves direkte mens patienten sidder i stolen, i stedet tages der mål til den, så den kan fremstilles ved støbning og fastgøres næste gang patienten kommer til tandlægen. Kroner laves normalt af guld, hvis den skal sidde på en kindtand, da dette er det stærkeste, eller porcelæn, hvis den skal sidde på en fortand, da dette er det pæneste. Nogen gange kan man bruge en kombination af guld og porcelæn..

En bro er en kunstig erstatning af en eller flere tænder, men mens en krone sidder som en hætte på en tand, så bruges en bro når en tand helt mangler og broen er typisk fastgjort på de nærmeste tænder.

Normalt når man skal lave en krone eller en bro så tager tandlægen mål til den og sender målene til en tandtekniker, der fremstiller kronen eller broen. Tandlægen sætter den fast ved en efterfølgende konsultation. Den fremgangsmåde har følgende fordele:

 Den kunstige erstatning laves uden at patienten behøver at vente i stolen.
 Man kan bruge materialer, der kræver særlige fremstillingsmetoder så som støbning.
 Man kan bruge materialer, der kun kan forarbejdes ved høje temperaturer som f.eks. guld og porcelæn.

De materialer man bruger til at lave en krone eller bro har bedre mekaniske egenskaber end de materialer man bruger når man laver fyldninger.

Når man får lavet en krone eller bro på tænder der ikke tidligere er rodbehandlede, er der ca 10% risiko per tand for at nerven inden i tanden dør på grund af overbelastning. Sker dette skal tanden rodbehandles.

Eksterne henvisninger 

Odontologi
Tænder
Boracay

Boracay er en filippinsk ø ca. 315 km syd for Manila. Den er cirka 7 km lang og 3 km bred og er et yndet mål for fillipinske turister, ligesom flere europære er begyndt holde holde ferie på øen. 

På øen er der over 200 hoteller og resorter, der spænder fra store suiter til små træhytter langs den lidt over 4 km lange hvide sandstrand.

Eksterne henvisninger 

Øer i Filippinerne
Øresundsvejskvarteret

Øresundsvejskvarteret er et område på Amager med cirka 13.000 indbyggere.

Kvarteret er afgrænset af gaderne Amagerbrogade, Brysselgade/Frankrigsgade/Wittenberggade, Kastrupvej og Elbagade. Således spænder bebyggelse og befolkning vidt, fra de typiske to-værelses studenterlejligheder i den nordlige ende, over større andelslejligheder i midten, til familieboliger i den sydlige del.

Kvarteret er afgrænset af Københavns Kommune i forbindelse med områdefornyelsen, der blandt andet medfører en revitalisering af kulturhuset Amager Bio.

Fodnoter

Eksterne henvisninger
Hjemmeside for Øresundsvejkvarteret Områdefornyelse 

Kvarterer i Amager Øst
Kaizers Orchestra EP

Kaizers Orchestra EP, også kendt som "Den Gule EP", var et resultat af, at Kaizers Orchestra ville prøve på at finde en form på deres musik. Flere i Kaizers Orchestra, havde tidligere spillet i bandet "gnom", hvor de havde udgivet cd'en "mys", som ikke havde den store sucess, så Kaizers prøvede med noget nyt. Janove Ottesen og Geir skrev de første Kaizers Orchestra sange, som de udgav på den EP. Den ene af sangene, "Bastard", var også blevet udgivet på "gnom – mys", og det var også planlagt denne skulle være på Kaizers Orchestras debut album: "Ompa Til Du Dør", men den blev udskiftet med sangen "170".

Spor 
 Bøn Fra Helvete
 Bastard
 Katastrofen
 Dekk Bord

Kaizers Orchestra-album
Album fra 2000
EP-plader
Balsam

Balsam (fra arabisk: "vellugt") er betegnelsen for den duftende harpiks (Benzoe) fra Balsamtræet og andre balsamplanter, som f.eks. Myrrha-busken (hvor stoffet kaldes Perubalsam). Balsam er smertelindrende, sårhelende og virker konserverende.  Balsam indgår sammen med olivenolie i den liturgiske olie, som bruges i mange sammenhænge i den katolske kirke. Farmaceutisk set er balsam en opløsning af harpikser i æteriske olier. 

Ordet balsam bruges også som en normal tilføjelse til shampoo ved hårvask, hvor det antyder en kvalitet i retning af at beskytte håret mod shampooens udtørring. Dette har ikke noget direkte at gøre med balsam i den oprindelige betydning, men hentyder snarere til mundheldet balsam for sjælen.

Se også
 Røgelse
 Balsam-familien

Traditioner
Botanik
Hygiejneartikler
Hårplejeprodukter
Harpikser
Humleby

Humleby er en bebyggelse på Vesterbro i København nær Carlsberg og det tidligere Kongens Bryghus – heraf navnet. Husene er opført i 1885-91 af Arbejdernes byggeforening for arbejderne på det hedengangne skibsværft B&W. Byggeriet blev finansieret ved fællesindbetalinger blandt arbejderne, og husene blev fordelt ved lodtrækning, efterhånden som de stod færdige.

De 235 huse er karakteristiske tre-etagers rækkehuse efter engelsk forbillede og er tegnet af Frederik Bøttger, der stod bag over 1.100 huse for Arbejdernes Byggeforening, herunder også byggeriet Kartoffelrækkerne på Østerbro, der stilmæssigt minder om Humleby. I Humleby er den oprindelige stil dog bedre bevaret, idet det her ikke er tilladt at foretage ændringer i husenes ydre.

Boligerne fungerer i dag som ejerboliger, og mens de ved opførelsen blev opført på landbrugsjord, ligger de i dag centralt i byen.

Gaderne 

Man kan komme ind til Humleby fra enten Ny Carlsberg Vej eller Vesterfælledvej. Begge gader har endvidere huse, der også er en del af Humleby-bebyggelsen.

Humleby består af gaderne:

 Vesterfælledvej
 Ny Carlsberg Vej
 Freundsgade – opkaldt efter billedhuggeren Hermann Ernst Freund (1786-1840)
 Jerichausgade – opkaldt efter billedhuggeren Jens Adolf Jerichau (1816-1883) 
 Bissensgade – opkaldt efter billedhuggeren Herman Wilhelm Bissen (1798-1868)
 Ernst Meyers Gade – opkaldt efter kunstmaleren Ernst Meyer (1797-1861)
 Lundbyesgade – opkaldt efter kunstmaleren Johan Thomas Lundbye (1818-1848)
 Küchlersgade – opkaldt efter kunstmaleren Albert Küchler (1803-1886) 
 Carstensgade – opkaldt efter kunstmaleren Asmus Jacob Carstens (1754-1798)

Eksterne henvisninger 

 Arkitekttegninger

Beboelsesbygninger i København
Kvarterer i Vesterbro/Kongens Enghave
Herkules i New York

Hercules i New York er en amerikansk film fra 1970 med Arnold Schwarzenegger i hovedrollen. Filmen var hans første, og han blev i credits kaldt for Arnold Strong, plus at hans stemme var eftersynkroniseret af en anden. Nyere versioner af filmen benytter hans rigtige navn og hans egen stemme.

Handling

I filmen har Herkules (Schwarzenegger) forladt Olympen, da er begyndt at kede sig meget hos guderne. Han vil ned til Jorden for at opleve noget.

Hans far Zeus er imod dette, men sender ham til sidst af sted for at vise ham, at der er kedeligt på Jorden. Herkules lander på et skib, hvor folkene på skibet vil have ham til at hjælpe til med arbejdet på skibet. Han nægter at arbejde, hvilket udløser en slåskamp, hvor Herkules vinder, da han er særdeles fysisk overlegen. Skibet sejler til New York, hvor han stiger af og møder en lille sjov mand, der hedder Pretzy. De to rejser rundt i byen sammen og for at tjene penge. Herkules begynder at udnytte sin styrke ved at tilmelde sig boksning.

Zeus bliver sur over, at hans søn laver så meget rav på Jorden, så han vil have ham sendt til Hades, men hans kone får ændret aftalen, så Herkules i stedet mister sine gudekræfter. Hun får desuden Hades til at vædde en masse penge med en mafiaboss på, at han taber en kamp. Herkules taber kampen og får mafiaen efter sig.

Da Zeus opdager, at hans ordrer er blevet ændrede giver han sin søn kræfterne tilbage, lige da mafiaen havde trængt ham op i et hjørne. Han undslipper og returnerer til Olympen helskindet.

Eksterne henvisninger 

 

Fantasyfilm fra USA
Amerikanske film fra 1970
Brian Slagel

Brian Slagel er ejer og grundlægger af Metal Blade Records. Slagel er kendt for at have givet Metallica deres første gennembrud i 1982 med en medvirken med sangen "Hit the Lights" på Metal Blade opsamlingsalbummet Metal Massacre, og har siden udgivet albumet af Slayer, Mercyful Fate, Cannibal Corpse, Fates Warning og Amon Amarth, blandt andre.

Da Slayer var åbningsband for Bitch fik Brian Slagel øjnene op for Slayer da de spillede en coverversion af Iron Maidens "Phantom Of The Opera". Slagel overtalte Slayer til at indspille en sang til opsamlingspladen Metal Massacre III, og snart efter ville Slagel have Slayer til at skrive kontrakt med sit nyoprettede pladeselskab Metal Blade.

Personer fra USA
Den flyvende hollænder (flertydig)

Den flyvende hollænder har flere betydninger:

 Den flyvende hollænder – myte fra 1600-tallet.
 Den flyvende hollænder (roman) – Roman af Frederick Marryat fra 1839.
 Den flyvende hollænder (opera) – Opera af Richard Wagner, komponeret i 1841. Handlingen i operaen udspiller sig ved den norske kyst i det 18. århundrede.
 Den flyvende hollænder (sang) – Sang af Sebastian fra musicalen Skatteøen.
 KLM Royal Dutch Airlines har igennem mange år haft øgenavnet "Den flyvende hollænder".
Extreme Championship Wrestling (WWE)

ECW var et tv-program og har tidligere været ét af World Wrestling Entertainments tre brands (foruden RAW og SmackDown). ECW-brandet var baseret på den forhenværende wrestlingorganisation Extreme Championship Wrestling, der eksisterede fra 1992 til 2001. ECW var et ugentligt tv-program på den amerikanske tv-station SyFy (tidligere Sci Fi), hvor ECW-wrestlere optrådte fra programmets debut d. 13. juni 2006 til den sidste episode d. 16. februar 2010. Showet blev sendt hver tirsdag, men blev som regel optaget samtidig med optagelsen af enten RAW eller SmackDown. 

Nogle af WWE's mest populære (og upopulære) wrestlere wrestlede på ECW-brandet, heriblandt Jack Swagger, Christian, Finlay og Mark Henry. I modsætning til WWE's andre brands var der på ECW-brandet kun én titel at kæmpe om – ECW Championship. Denne titel var en fortsættelse af ECW World Heavyweight Championship, der havde eksisteret i Extreme Championship Wrestling i 1990'erne.

Titler 

ECW-brandet rådede kun over én af World Wrestling Entertainments titler:

 ECW Championship

Selvom ECW Championship i Extreme Championship Wrestling havde status som VM-titel, havde titlen ikke fået samme status i World Wrestling Entertainment, da organisationen i forvejen allerede havde to VM-titler (WWE Championship og WWE World Heavyweight Championship).

Se også 

 SmackDown
 WWE
 RAW

Wrestling
Tv-programmer fra USA
Sankt Nicolaus' Kilde

Sankt Nicolaus' Kilde er en kilde, som springer ved Aarhus bys gamle, sydlige udkant. I dag har underføringen af den tunge trafik mellem E45 og Århus Havn berøvet kilden dens vand, og den præsterer kun få dryp i timen. Så sent som i 1980 fandt Aarhus Kommune det dog værd at ofre en nyindretning af kildeområdet, og ved den lejlighed forsynedes kilden med denne tekst:

Sankt Nicolaus' Kilde
Hellig Niels' Kilde
har navn efter kongesønnen Hellig Niels, født omkring 1150, død 1180 og begravet i Aarhus i et trækapel ved havet, hvor Domkirken blev bygget.
Niels var søn af kong Knud Magnussen (dræbt ved blodgildet i Roskilde 1157) og knyttet til Aarhus-egnen, hvor han boede dels i Viby, dels i Skibby i Harlev Sogn. På grund af de jærtegn og undere, der indtraf omkring Hellig Niels, medens han levede som ved hans grav, fik han sit tilnavn og blev Århus Stifts lokalhelgen, men opnåede aldrig pavestolens anerkendelse.
Kilden skal være brudt frem allerede i Hellig Niels' levetid. Endnu i 1800-årene blev helligkilden besøgt især på Valborgsaften og Sankthansaften som følge af dens helbredende virkning.
Kildeanlægget er anlagt af Aarhus Kommune i 1979-80 og genindviet 23.6.1980.

Note 

Bygninger, konstruktioner og anlæg fra middelalderen i Danmark
Aarhus' geografi
Kilder i Danmark